Katedralo de Bayeux

La katedralo Dipatrino de Bayeux estas katolika konstruaĵo de precipe romanika kaj normanda-gotika stiloj, en la franca komunumo Bayeux kaj en la departemento Calvados, en la regiono Normandio. La katedralo estas la sidejo de la diocezo de Bayeux kaj Lisieux, kaj estis klasigita kiel historia monumento en 1862. Ĝi konsistigas parton de rimarkinde konservata episkopa konstruaĵaro. Ĝi entenis dum pluraj jarcentoj la tapiŝon de Bayeux. La malaperinta karolida katedralo estis detruita de la vikingoj kaj nova konstruaĵo estis denove detruita pro incendio en 1046. Hugo de Bayeux la 2-a (1015-1049) decidis la rekonstruon de la katedralo. Ĝi estis finita dum la regno de lia posteulo Odo de Bayeux (1049-1097), duonfrato de la duko Vilhelmo la 1-a. La ekstremaj datoj de la konstruo estas, laŭ Jean Vallery-Radot, inter 1040 kaj 1080. La katedralo estis konsekrita la 14-an de julio 1077, fare de la ĉefepiskopo de Rouen Jean de Ivry, en ĉeesto de Odo, de la duko-reĝo Vilhelmo kaj de ties edzino Matilda.